b'\n_START_ARTICLE_\nAntarctic Muon And Neutrino Detector Array\n_START_PARAGRAPH_\nAntarctic Muon And Neutrino Detector Array (AMANDA) er et n\xc3\xb8ytrino-teleskop som ligger under forskningsstasjon Amundsen-Scott p\xc3\xa5 S\xc3\xb8rpolen. Etter ni \xc3\xa5rs drift ble AMANDA i 2005 offisielt en del av det p\xc3\xa5f\xc3\xb8lgende prosjektet, IceCube._NEWLINE_AMANDA best\xc3\xa5r av optiske moduler, hver inneholdende et fotomultiplikatorr\xc3\xb8r, senket ned i isen i Antarktika p\xc3\xa5 rundt 1500 til 1900 meters dybde. I det siste utviklingstrinnet, kalt AMANDA-II, best\xc3\xa5r AMANDA av et sett p\xc3\xa5 677 optiske moduler montert i 19 separate lenker som er spredt ut i en grov sirkel med en diameter p\xc3\xa5 200 meter. Hver lenke har flere titalls moduler og ble plassert ved \xc3\xa5 \xc2\xabbore\xc2\xbb et hull i isen ved hjelp av en varmtvannsslange, senke ned kabelen med de optiske modulene p\xc3\xa5, og deretter la isen fryse til rundt den igjen._NEWLINE_AMANDA detekterer n\xc3\xb8ytrinoer med sv\xc3\xa6rt h\xc3\xb8y energi (50+ GeV) som passerer gjennom jorden fra den nordlige halvkule og treffer dektektorene p\xc3\xa5 vei opp gjennom isen i Antarktis. N\xc3\xb8ytrinoet kolliderer med kjernen til oksygen- eller hydrogen-atomer i isen, og produserer et muon og en hadronisk skur. De optiske modulene detekterer tsjerenkovstr\xc3\xa5lingen fra disse resulterende partiklene, og gjennom analyse av timingen av fotontreffene kan man omtrentlig bestemme retningen til det opprinnelige n\xc3\xb8ytrinoet med en oppl\xc3\xb8sning p\xc3\xa5 rundt 2 grader._NEWLINE_AMANDAs m\xc3\xa5lsetning var et fors\xc3\xb8k p\xc3\xa5 n\xc3\xb8ytrino-astronomi, dvs. \xc3\xa5 identifisere og karakterisere n\xc3\xb8ytrinokilder utenom solsystemet. Sammenlignet med underjordiske detektorer som Super-Kamiokande i Japan var AMANDA i stand til \xc3\xa5 se n\xc3\xb8ytrinoer med h\xc3\xb8yere energi, ettersom det ikke var begrenset i volum til en menneskebygd tank. Det hadde imidlertid mye lavere n\xc3\xb8yaktighet, p\xc3\xa5 grunn av de midre kontrollerte omgivelsene og st\xc3\xb8rre avstand mellom fotomultiplikatorene. Super-Kamiokande kan se i mye st\xc3\xb8rre detalj p\xc3\xa5 n\xc3\xb8ytrinoer fra Sola og de som genereres i jordens atmosf\xc3\xa6re, men ved h\xc3\xb8yere energier vil spekteret inkludere n\xc3\xb8ytrinoer som domineres av de fra kilder utenfor solsystemet. Et slikt nytt bilde av kosmos kan gi viktige spor i letingen etter m\xc3\xb8rk materie og andre astrofysiske fenomener._NEWLINE_Etter to korte \xc3\xa5rs drift som en integrert del av IceCube, ble AMANDA endelig nedlagt i juli og august 2009.'